*****

ΚΑΝΟΝΙΣΜΟΣ (ΕΟΚ) αριθ. 828/90 ΤΗΣ ΕΠΙΤΡΟΠΗΣ

της 30ής Μαρτίου 1990

για την τροποποίηση του κανονισμού (ΕΟΚ) αριθ. 3061/84 για λεπτομέρειες εφαρμογής του καθεστώτος ενισχύσεως στην παραγωγή ελαιολάδου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2902/89 (2), και ιδίως το άρθρο 5 παράγραφος 5,

Εκτιμώντας:

ότι το άρθρο 8 του κανονισμού (ΕΟΚ) αριθ. 3061/84 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 98/89 (4), προσδιορίζει τις λεπτομέρειες κατανομής των ποσών που προκύπτουν από την κράτηση επί της ενισχύσεως που αναφέρεται στο άρθρο 20δ του κανονισμού αριθ. 136/66/ΕΟΚ· ότι, λαμβάνοντας υπόψη την πείρα που αποκτήθηκε, πρέπει να προσαρμοστούν οι διατάξεις αυτές, ιδίως όσον αφορά την προθεσμία για τον καθορισμό των μοναδιαίων ποσών και των ανωτάτων ποσών που μπορούν να προκαταβληθούν στις οργανώσεις των παραγωγών και τις ενώσεις τους·

ότι το άρθρο 9 του κανονισμού (ΕΟΚ) αριθ. 3061/84 προβλέπει τις ελάχιστες ενδείξεις που μπορούν να εμφαίνονται στη λογιστική αποθήκης των εγκεκριμένων ελαιοτριβείων· ότι, για να διευκολυνθεί η εφαρμογή της διατάξεως αυτής, πρέπει να προσδιοριστεί καλύτερα το περιεχόμενο ορισμένων από τις ενδείξεις αυτές·

ότι το άρθρο 10 παράγραφος 2 του εν λόγω κανονισμού καθορίζει τα ποσοστά των μη συνεταιρισμένων ελαιοπαραγωγών που πρέπει να ελέγχονται κάθε χρόνο· ότι, λαμβάνοντας υπόψη την πείρα που αποκτήθηκε από τους φορείς ελέγχου, είναι σκόπιμο να προσαρμοστεί η διάταξη αυτή·

ότι το άρθρο 12α παράγραφος 2 του ίδιου κανονισμού ορίζει ότι, προκειμένου να καθορισθεί η πραγματικώς παραχθείσα ποσότητα, πρέπει να ληφθούν υπόψη τα βασικά στοιχεία του ελαιοκομικού μητρώου· ότι για την περίοδο 1987/88 υπάρχουν για την Ιταλία τα βασικά στοιχεία του ελαιοκομικού μητρώου· ότι, λαμβάνοντας υπόψη την αναγκαιότητα πραγματοποιήσεως των συμπληρωματικών ελέγχων που αναφέρονται στον κανονισμό (ΕΟΚ) αριθ. 2276/79 της Επιτροπής της 16ης Οκτωβρίου 1979 περί των λεπτομερειών εφαρμογής σχετικά με την κατάρτιση ελαιοκομικού κτηματολογίου στα κράτη μέλη που παράγουν ελαιόλαδο (5), όπως τροποποιήθηκε τελευταία από τον κανονισμό (ΕΟΚ) αριθ. 1279/89 (6), μετά την πρώτη εφαρμογή του εν λόγω μητρώου, πρέπει να παραταθεί η προθεσμία την οποία διαθέτει η Ιταλία προκειμένου να πραγματοποιήσει την πληρωμή του υπολοίπου της ενισχύσεως για την περίοδο 1987/88·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3061/84 τροποποιείται ως εξής:

1. Στο άρθρο 8 παράγραφος 1, το τμήμα της φράσης «πριν από την αρχή κάθε περιόδου εμπορίας» αντικαθίσταται από το τμήμα της φράσης «πριν από τις 31 Μαρτίου κάθε περιόδου εμπορίας».

2. Στο άρθρο 8, η παράγραφος 3 αντικαθίσταται από το ακόλουθο κείμενο:

«3. Η προκαταβολή που αναφέρεται στο άρθρο 11 παράγραφος 4 του κανονισμού (ΕΟΚ) αριθ. 2261/84 δεν μπορεί να υπερβεί:

- όσον αφορά τις ενώσεις, 70 % του ποσού που προκύπτει από τον πολλαπλασιασμό του μοναδιαίου ποσού που καθορίζεται για την προηγούμενη περίοδο εμπορίας κατ' εφαρμογή της παραγράφου 1 στοιχείο α), επί τον αριθμό των μελών των οργανώσεων των παραγωγών που την αποτελούν και

- όσον αφορά τις οργανώσεις, 70 % του ποσού που προκύπτει από τον πολλαπλασιασμό του μοναδιαίου ποσού που καθορίζεται για την προηγούμενη περίοδο εμπορίας κατ' εφαρμογή της παραγράφου 1 στοιχείο β), επί τον αριθμό των προβλεπομένων αιτήσεων.»

3. Στο άρθρο 9 παράγραφος 2, το στοιχείο δ) αντικαθίσταται από το ακόλουθο κείμενο:

«δ) τις ποσότητες ελαιοπυρήνων που έχουν ληφθεί, καθορισμένες κατ' αποκοπή.»

4. Στο άρθρο 9 παράγραφος 2, το στοιχείο ε) αντικαθίσταται από το ακόλουθο κείμενο:

«ε) τις ποσότητες ελαίου που εξέρχονται από το ελαιοτριβείο παρτίδα προς παρτίδα, αναφέροντας τον παραλήπτη. Όταν η ποσότητα των ελιών που έχουν συνθλιβεί αποτελείται από περισσότερες παρτίδες μικρότερες από την ελάχιστη ποσότητα που είναι αναγκαία για το γέμισμα πιεστηρίου, τόσο για τα ελαιοτριβεία παραδοσιακής παραγωγής όσο και για τα ελαιοτριβεία συνεχούς παραγωγής, η λογιστική ''αποθήκης" πρέπει να περιλαμβάνει τη συνολική ποσότητα που εξέρχεται του ελαιοτριβείου, κατανεμημένη μεταξύ των παραληπτών ανάλογα προς την ποσότητα των ελιών που έχουν συνθλιβεί για καθένα από αυτούς.»

5. Στο άρθρο 9 παράγραφος 2, το στοιχείο στ) αντικαθίσταται από το ακόλουθο κείμενο:

«στ) τις ποσότητες των ελαιοπυρήνων που εξέρχονται από το ελαιοτριβείο,

- καθορισμένες παρτίδα προς παρτίδα, αναφέροντας τον παραλήπτη, σε περίπτωση πωλήσεως σε εγκατάσταση εξαγωγής ελαίου,

- καθορισμένες κατ' αποκοπή, αναφέροντας τον παραλήπτη, στις άλλες περιπτώσεις,

- που έχουν ζυγιστεί παρτίδα προς παρτίδα, στην περίπτωση που το ελαιοτριβείο διαθέτει πλάστιγγα.»

6. Στο άρθρο 9 παράγραφος 2, προστίθεται το ακόλουθο εδάφιο:

«Ο κατ' αποκοπήν καθορισμός της ποσότητας των ελαιοπυρήνων πραγματοποιείται εφαρμόζοντας στην ποσότητα των ελιών που έχουν συνθλιβεί τους ακόλουθους ενδεικτικούς συντελεστές:

- συντελεστή 0,35 για τα ελαιοτριβεία παραδοσιακής παραγωγής,

- συντελεστή 0,45 για τα ελαιοτριβεία συνεχούς παραγωγής.»

7. Στο άρθρο 10, η παράγραφος 2 αντικαθίσταται από το ακόλουθο κείμενο:

«2. Ο έλεγχος που αναφέρεται στο άρθρο 14 παράγραφος 4 του κανονισμού (ΕΟΚ) αριθ. 2261/84 αφορά αντιπροσωπευτικό ποσοστό, που πρόκειται να καθορισθεί, των μη συνεταιρισμένων ελαιοκαλλιεργητών. Το ποσοστό διαφέρει ανάλογα με το αν η Επιτροπή διαθέτει ή όχι στις εν λόγω ζώνες τα βασικά στοιχεία του ελαιοκομικού μητρώου που προβλέπονται από τον κανονισμό (ΕΟΚ) αριθ. 2276/79. Οι έλεγχοι πρέπει να πραγματοποιούνται κατά προτεραιότητα επί των ελειοκαλλιεργητών των οποίων η παραγωγή έχει υποστεί σημαντικές τροποποιήσεις.»

8. Στο άρθρο 12β παράγραφος 2 προστίθεται από το ακόλουθο εδάφιο:

«Εντούτοις, επιτρέπεται στην Ιταλία να καταβάλει το υπόλοιπο της ενισχύσεως για την περίοδο εμπορίας 1987/88 στις 15 Οκτωβρίου 1990, το αργότερο.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Μαρτίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 280 της 29. 9. 1989, σ. 2.

(3) ΕΕ αριθ. L 288 της 1. 11. 1984, σ. 52.

(4) ΕΕ αριθ. L 14 της 18. 1. 1989, σ. 14.

(5) ΕΕ αριθ. L 262 της 18. 10. 1979, σ. 11.

(6) ΕΕ αριθ. L 127 της 11. 5. 1989, σ. 24.